I år er kampen om Bandwagon-tittelen og Ramp-stipendet slått sammen. Man må melde seg på Bandwagon-konkurransen og ta seg helt til finalen for å kunne vinne stipendet. En endring Soup er kritiske til.
- Vi fikk høre at det var et ønske å gi Ramp-stipendet til band og artister som var litt mer etablerte, men nå vil nok flere band som står på springbrettet til noe stort falle ifra, sier Melgård.
- Vi ønsker å hjelpe dem som trenger et lite ekstra løft for å komme seg et steg videre. I utgangspunktet er stipendet tenkt for dem som ikke er helt etablerte, sier sjefredaktør Kim Riseth i Namdalsavisa. Bandwagon ble i fjor høst omdannet til et AS, der Namdalsavisa er hovedeier og Rock City eier en tredel.
En fagjury vil avgjøre hvem av Bandwagonfinalistene som vinner konkurransen og Ramp-stipendet. Bandwagons egen låtkonkurranse er en ren publikumsavstemning.
- Bandwagon skiller seg fra andre konkurranser i og med at det er en fagjury som har det siste ordet, sier Riseth.